Sønnen ville bli bli soldat i Putins hær. En telefon gjorde drømmen til et mareritt.
Irina Tsjistjakova trålte likhus og reiste gjennom bomberegnet på jakt etter sønnen. Nå har hun funnet ham. I to år har Irina Tsjistjakova (45) lett etter sønnen Kirill (19). Hun har reist til fronten i Ukraina. Bombene har slått ned like i nærheten av henne. På et likhus sør i Russland bladde hun seg gjennom hundrevis av bilder av døde soldater. På rekke og rad sto det containere fulle av lik. I et hjørne lå det hauger med blodige uniformer. Luften stinket av død. Aftenposten intervjuet henne i fjor. Da hadde hun funnet et spor, men det viste seg å være falskt. Nå har hun endelig funnet ut hva som skjedde med sønnen. Det var ikke slik hun trodde. Hva ville sønnen? Irina Tsjistjakova bodde med datteren Emilia og sønnen Kirill i en toromsleilighet i byen Petrozavodsk nordvest i Russland. Kirill ville bli soldat, og moren støttet ham. En karriere i forsvaret ville bety høy lønn og gode fremtidsutsikter. Kirill gikk på en militær skole for barn. Høsten 2021 begynte han å avtjene verneplikten i en avdeling for grensevakter i nærheten av St. Petersburg. I februar 2022 ble han sendt på en stor øvelse ved grensen til Ukraina. Det hverken han eller moren visste, var at Kirill ble sendt til krigen. 24. februar 2022 sendte nemlig president Vladimir Putin store styrker inn i Ukraina. Hva skjedde med ham? En snau måned senere ringte Kirill til moren fra et ukrainsk nummer. Han satt i en mørk kjeller i landsbyen Mala Rohan i Kharkiv-regionen. Der hadde Kirill og mange andre soldater gjemt seg. Kommandøren deres hadde stukket av. Kirill ba moren om hjelp. Hæren hadde tvunget ham til å skrive under på et ark, fortalte han. De hadde lurt ham til å verve seg. Det skulle bli siste gang hun snakket med ham. Endelig fant hun svaret En offiser ringte flere ganger til Tsjistjakova i april 2022. Først fikk hun beskjed om at sønnen var tatt til fange av ukrainerne. Deretter ble det sagt at han var savnet og kunne være drept. Irina var sikker på at sønnen fortsatt levde. Hun startet å lete etter ham. Etter flere måneder kom hun i kontakt med en soldat som hevdet at han hadde sittet i fangenskap med Kirill i Kyiv. Det viste seg å være feil. Hun begynte å lete på ny. To år etter at hun snakket med Kirill på telefon, fant Irina endelig ut hva som hadde skjedd med sønnen. Hva skjedde i en liten landsby? Kirill og andre russiske soldater tok Mala Rohan i starten av krigen. Ukrainerne gjenerobret landsbyen 28. mars 2022. Av 40 soldater i Kirills avdeling ble 32 drept. Tre ble tatt til fange, fire var savnet. Én kom tilbake til Russland. Kirill var én av de savnede. Mange av dem som blir sendt til fronten, kommer aldri tilbake i live. Uavhengige russiske medier har klart å identifisere drøyt 45.000 drepte russiske soldater. Det reelle tallet er mye høyere. Et forsiktig anslag er 115.000, ifølge BBCs russiske avdeling og Mediazona.  Totalt kan over 355.000 russiske soldater være drept eller skadet, ifølge estimater fra amerikanske og britiske forsvarsmyndigheter. Til sammenligning ble 14.000 sovjetiske soldater drept i løpet av Afghanistan-krigen. Den varte i ti år. Hva fant hun ut? De enorme tapstallene har i perioder ført til kaos på de russiske likhusene. Det tar lang tid å sortere alle lik og levninger. Forrige måned fant etterforskerne Kirills eiendeler på et likhus i byen Rostov. Det var et lite ikon, et armbåndsur og et kjede med anheng. Der var også det militære ID-merket hans. Irina Tsjistjakova reiste til Rostov for å identifisere det de mente var levningene etter ham. En DNA-test bekreftet det. – To år med søvnløse netter, hysteri og tårer er over. To år med å lete. Det er slutt. For meg er helvetet over, sier en gråtkvalt Irina til Aftenposten. Det viste seg at han døde i Mala Rohan i mars 2022. Hun er glad for at hun fant levningene etter ham. Torsdag denne uken ble han begravet i hjembyen Petrozavodsk. Nå har hun en grav å gå til. – Der kan jeg gråte og tenke på sønnen min. Jeg har aldri følt en slik tomhet og maktesløshet. Ingen vil kunne trøste meg. Aale er Moskva-korrespondent. Følg ham på Instagram her eller på Facebook her.
Irina Tsjistjakova lette i to år etter sin savnede sønn, Kirill, som ble sendt til fronten i Ukraina.  Kirill og andre russiske soldater invaderte landsbyen Mala Rohan, hvor 32 av 40 soldater fra hans avdeling ble drept. Etter en lang og vanskelig søken fant Irina til slutt sønnen. Og hun fant ut hva som hadde skjedd med ham.